**Έκθεση της Κοινοβουλευτικής Επιτροπής Εξωτερικών και Ευρωπαϊκών Υποθέσεων για τους κανονισμούς «****Οι περί Εξωτερικής Υπηρεσίας της Δημοκρατίας (Ειδικοί Όροι Υπηρεσίας) (Τροποποιητικοί) Κανονισμοί του 2024»**

**Παρόντες:**

Χάρης Γεωργιάδης, πρόεδρος Γιώργος Κουκουμάς

Μάριος Μαυρίδης Χρύσης Παντελίδης

Αβέρωφ Νεοφύτου **Μη μέλη της επιτροπής:**

Γιώργος Λουκαΐδης Αλεξάνδρα Ατταλίδου

Μαρίνα Νικολάου

Η Κοινοβουλευτική Επιτροπή Εξωτερικών και Ευρωπαϊκών Υποθέσεων μελέτησε τους πιο πάνω κανονισμούς σε συνεδρία της, που πραγματοποιήθηκε στις 23 Απριλίου 2024. Στη συνεδρία της επιτροπής κλήθηκαν και παρευρέθηκαν ενώπιόν της η Υφυπουργός παρά τω Προέδρω για Ευρωπαϊκά Θέματα, ο γενικός διευθυντής και εκπρόσωποι του Υπουργείου Εξωτερικών, καθώς και εκπρόσωποι της Νομικής Υπηρεσίας της Δημοκρατίας.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση των υπό αναφορά κανονισμών, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ολοκληρώθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για επίσπευση της διαδικασίας τα εν λόγω στάδια έχουν συμπτυχθεί.

Σκοπός των κανονισμών, οι οποίοι εκδίδονται με βάση τις παραγράφους (στ) και (η) του εδαφίου (2) του άρθρου 7 του περί της Εξωτερικής Υπηρεσίας της Δημοκρατίας Νόμου, είναι η τροποποίηση των περί Εξωτερικής Υπηρεσίας της Δημοκρατίας (Ειδικοί Όροι Υπηρεσίας) Κανονισμών, ώστε να παρέχεται η δυνατότητα παράτασης της διάρκειας της υπηρεσίας των δημόσιων λειτουργών που είναι μέλη της Εξωτερικής Υπηρεσίας ή αποσπασμένοι στη Μόνιμη Αντιπροσωπεία της Κυπριακής Δημοκρατίας στην Ευρωπαϊκή Ένωση ή σε άλλες διπλωματικές αποστολές της Κυπριακής Δημοκρατίας πέραν της πενταετίας, εφόσον τούτο απαιτείται από υπηρεσιακές ανάγκες που σχετίζονται άμεσα με την ανάληψη της Προεδρίας από την Κυπριακή Δημοκρατία του Συμβουλίου της Ευρωπαϊκής Ένωσης κατά το πρώτο εξάμηνο του 2026.

Σύμφωνα με τα στοιχεία που κατατέθηκαν στην επιτροπή από το Υπουργείο Εξωτερικών, στους υφιστάμενους κανονισμούς προβλέπεται ότι η μέγιστη χρονική διάρκεια της υπηρεσίας των μελών της Εξωτερικής Υπηρεσίας και άλλων αποσπασμένων δημόσιων λειτουργών σε διπλωματική αποστολή ή άλλη αποστολή της Δημοκρατίας στην ίδια έδρα στο εξωτερικό δεν μπορεί να υπερβαίνει τα τέσσερα έτη. Κατ’ εξαίρεση όμως, με βάση το ίδιο νομοθετικό πλαίσιο και κατόπιν έγκρισης από το Υπουργικό Συμβούλιο και μόνο στην περίπτωση που το επιβάλλουν οι ανάγκες της υπηρεσίας, δύναται να παραταθεί η εν λόγω περίοδος για ακόμη ένα έτος κατ’ ανώτατο όριο. Συναφώς, για σκοπούς επιτυχούς διεκπεραίωσης του έργου της ανάληψης της Προεδρίας του Συμβουλίου της Ευρωπαϊκής Ένωσης από την Κυπριακή Δημοκρατία, κρίθηκε αναγκαίο όπως τροποποιηθούν οι υφιστάμενοι κανονισμοί, στη βάση ανάλογης τροποποίησης που έγινε το 2011 και η οποία αφορούσε την ανάληψη της πρώτης Προεδρίας του Συμβουλίου της Ευρωπαϊκής Ένωσης από την Κυπριακή Δημοκρατία κατά το δεύτερο εξάμηνο του 2012.

Ειδικότερα, με την προτεινόμενη ρύθμιση παρέχεται η δυνατότητα παράτασης της υπηρεσίας των πιο πάνω λειτουργών πέραν της πενταετίας, με τη συγκατάθεσή τους, εφόσον απαιτείται από τις υπηρεσιακές ανάγκες που σχετίζονται με την ανάληψη της Κυπριακής Προεδρίας. Σημειώνεται ότι η εν λόγω χρονική παράταση μπορεί να δίδεται μόνο κατόπιν αιτιολογημένης απόφασης του Υπουργικού Συμβουλίου και μέχρι την 31η Δεκεμβρίου 2026, ημερομηνία κατά την οποία ολοκληρώνεται η Κυπριακή Προεδρία.

Επιπρόσθετα, σύμφωνα με τα κατατεθέντα στην επιτροπή στοιχεία, η προώθηση της προτεινόμενης ρύθμισης κρίνεται επιτακτική και άμεση λόγω της ανάγκης για συνέχιση της στελέχωσης τόσο της Μόνιμης Αντιπροσωπείας της Κυπριακής Δημοκρατίας στην Ευρωπαϊκή Ένωση όσο και των άλλων διπλωματικών αποστολών της Κυπριακής Δημοκρατίας στο εξωτερικό με έμπειρο και ικανό υφιστάμενο προσωπικό, το οποίο διαθέτει εκτενή γνώση και πείρα στα θέματα που συζητούνται στις ομάδες εργασίας και επιτροπές του Συμβουλίου της Ευρωπαϊκής Ένωσης. Συναφώς, στο πλαίσιο της ανάληψης της Κυπριακής Προεδρίας οι υπάλληλοι αυτοί θα είναι σε θέση να προεδρεύουν των εκατόν πενήντα περίπου ομάδων εργασίας και επιτροπών που προετοιμάζουν τις συζητήσεις στις Επιτροπές των Μονίμων Αντιπροσώπων και των Συμβουλίων Υπουργών και να συντονίζουν παράλληλα τις διαπραγματεύσεις με τα άλλα κράτη μέλη και τους θεσμούς της Ευρωπαϊκής Ένωσης.

Η Υφυπουργός παρά τω Προέδρω για Ευρωπαϊκά Θέματα, ο γενικός διευθυντής του Υπουργείου Εξωτερικών και η εκπρόσωπος της Νομικής Υπηρεσίας της Δημοκρατίας δήλωσαν στην επιτροπή ότι συμφωνούν με τους σκοπούς και τις επιδιώξεις των υπό αναφορά κανονισμών.

Η Κοινοβουλευτική Επιτροπή Εξωτερικών και Ευρωπαϊκών Υποθέσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, ομόφωνα εισηγείται στην ολομέλεια του σώματος την έγκριση των κανονισμών.

23 Απριλίου 2024

Αρ. Φακ.: 23.03.061.104-2024

ΠΚ/ΧΧΡ/ΝΧ